**სათადარიგო ლიანდაგი**

**დრამატურგი - ლილე შენგელია**

**მოქმედი პირი:**

**ახალგაზრდა ქალი**

**(ოთახის ინტერიერი, ახალგაზრდა ქალი შემოდის ოთახში, ქურთუკს იხდის, ჩანთიდან წამლის ყუთს იღებს და კითხულობს, სკამზე ჩამოჯდება, რამდენიმე წუთის შემდეგ დგება, გადის კულისში.რამდენიმე წამში შემოაქვს წყლიანი ჭიქა, წამალს სვამს. აღებს კარადას, სადაც ლურჯი ნაჭერი კიდია, უყურებს. მონოლოგის დროს იღებს ამ ნაჭერს და ისევ კიდებს, ეს ქმედებაშეიძლება რამდენიმეჯერ განმეორდეს).**

**ახალგაზრდა ქალი** - მამა,შენ ხომ სათვალეებს ატარებდი...(იღებს ტელეფონს , რეკავს,რაღაცას ბუტბუტებს,რამდენიმე წამის შემდეგ ტელეფონს აუღელვებლად დებს მაგიდაზე).

დაუსრულებელ რიგში ვიდექით და შენი სახელის გაგონებას ველოდებოდით. გახუნებული დღე იყო. ჩამოჯექი-მეთქი გითხარი და შენც უსიტყვოდ დამემორჩილე. იმ დღის შემდეგ ერთად არასდროს ვყოფილვართ. შენთან ურთიერთობაც გახუნდა ამწყოში და მეშინია, სამუდამოდ არ დაგკარგო. (პაუზა). ფეხები დამიმძიმდა, დაღლილობა შემატყვე, გამიღიმე, როგორ მინდოდა კალთაში ჩაგხტომოდი, რატომ არ გავკთე ის, რაც მაშინ ძალიან მინდოდა? ამ ყველაფერს გახუნებულ დღეს ვაბრალებდი (ამოისუნთქავს); მარტივი გამოსავლია გადაბრალება. გუშინ კარადიდან შენი ჯინსისქურთუკი გამოვიღე, როგორი გემოვნებიანია, ახლაც სიამოვნებით მოიხმარდა კაცი, ვიფიქრე, გადავაკეთებ- მეთქი, მაგრამ ვერ გავბედე. ლურჯი, ვერცხლისფერი ღილებით... თაფლისფერი თვალები და ლურჯი ქურთუკი. ექთანმა სიაში ამოგიკითხა. წამოდექი, დახმარებაზე უარი მითხარი და ისევ მოვიტოვეთ უკან ლიანდაგივით დაუსრულებელი რიგი, თითქოს პირველები ჩვენ ვიყავით. ვერაფერს ვგრძნობდი, ცუდზე არც კი მიფიქრია. სიმშვიდიდან ქაოსში ავღმოჩნდი. იმ დღის შემდეგ შიში შემოიჭრა ჩემში და სამუდამო ბინადარიც გახდა. მეგობრები ვიყავით, მაგრამ დიდი რიდის გამო, მეგობრობა ყოველთვის ჩიხში ექცეოდა. არ ვიცი ვისი ან რისი ბრალი იყო? იქნებ ასაკის? (პაუზა) გული მწყდება. კაბინეტში ისე ციოდა, როგორც თეთრხალათიანი ქალის სახეზე. თქვენს ანალიზებს გადავხედე, სასწარფოდ ოპერაცია უნდა გავაკეთოთო-თქვა ექიმა. მამა რა მოუვიდა მაშინ შენს თვალებს? რა მოუვიდა მაშინ შენს თვალებს? რა მოუვიდა... (პაუზა) დილის სუსხმა გამაღვიძა, იატაკზე ქურთუკში გახვეულს ჩამძინებია. არ ვიცოდი ამ მდგომარეობაში ვისთვის მესაყვედურა.ალბათ, საკუთარი თავისთვის და იცი რატომ? იმიტომ, რომ ყოველთის გაურბოდი მას. თითქოს ფიზიკური და სულიერი მდგომარეობა გაერთიანდა, რამდენიმე წამში კიგადაბმული ჯაჭვით გაემგზავრა კოსმოსისკენ.ვიცოდი,ეს ენერგეტიკა უარყოფითადდამიბრუნდებოდა.ექთანმა შემატყობინა, რომ მდგომარეობა დამძიმდა... ოპერაცია მთელი ღამე გაგრძელდა. რამდენიმეჯერ გავბედე შენთან სამსახურში მოსვლა. ლიფტით არ ამოვდიოდი, კიბეებით დროს ვაგრძელებდი და ვფიქრობდი, ცუდ ხასიათზე, რომ დამხვედროდი, ან დაკავებული რომ ყოფილიყავი... ყველაფერი რამდენიმე დღიანი განშორებით დამთავრდებოდა... ამჯერად გამიმართლა. კაბინეტში მაგიდის კუთხესთან დამსვი და ცარიელი ფურცლები მომეცი- დახატეო. დავხატო? არ მინდოდა და ვიტყუებოდი, რომ თითქოს გამიტაცა ხატვამ,ოთახში ყველა შემომსვლელს თვალს ვაპარებდი, ვაკვირდებოდი, ისინიც მაკვირდებოდნენ. ალბათ, არ იცოდნენ შვილი რომ გყავდა, ან იცოდნენ და უკვირდათ ამხელა არსება ფერადი ფანქრებით, ფურცლებს რატომ ვაფერადებდი.ტელეფონი აიღე, მდივანს სთხოვე, რომ საჭმელად წავეყვანე, არადა, საერთოდ არ მშიოდა, მაგრამ ხმა არ ამომომიღია. ამხელა გოგო მდივანს რატომ უნდა წავეყვანე საჭმელად?!რატომ გამახსენდა ეს დღე? არ ვიცი... შენთან ყოფნა ძალიან მინდოდა ... (ჩუმად) ვერაფრით ვერ გავიგე რა ხდება?... ოპერაცია დასრულდა (პაუზა). არ მინდა ჩვენც დავსრულდეთ...იმ ბიჭს გვერდით ოთახში ძინავს. ისეთი ცხოველური სექსი ქონდა, რომ სხეულზე ვერაფერი შემნიშნა; ჟინი დაიკმაყოფილა თუ არა გადაბრუნდა. რა ჯობს არ ვიცი? ადრე სექსი განტვირთვა იყო, იმ დღის შემდეგ კი... არ ვიცი... იცი, კარგიც ხდება, ხო, ხდება. რა ხდება? კარგი ის ხდება, რომ ცისფერი თვალები მინდა მქონდეს, სურვილი გამიჩნდა, რატომ გამიჩნდა? იმიტომ (პაუზა), იმიტომ, რომ შენ დაგემსგავსო... ახლა მატარებლის ლინდაგივითაა ჩემი საშო, სწორედ ეს გახდა მისთვის გამავალი გზა გულამდე. გესმის, სწორედ ეს. აივნიდან ვუყურებხალხის მოძრაობას. მიუჩვევლობას გადაჩვეული ხალხის. ისინი დაუფიქრებლად წარმოთქვამენ ფრაზას-„მიჩვევაა ყველაფერიო“...

(ჩუმად) ოთახი. სიბინძურე. სხეული. სიცივე.ქუჩა. ბაბაჭუა.გადახლართულობა...
(თითქოს გული ერევა).

ვხედავ, აი, იქ, ქუჩის ბოლოში, ბილიკზე ქალი გამოჩნდა, ამ ქალს დიდი ძუძუს თავები აქვს, ეტყობა შეცივდა და უფრო გამოიკვეთა მაისურმა. რამოდენიმე ადამიანმა ჩაუარა გვერდით, ერთმა გაუსწრო, მოხუცმა, რომელსაც ხელი ამოწვდილი ქონდა ჰაერზე, მზერა გააყოლა, მოძრავი მანქანებიდან ორმა დაუპიპინა. ალბათ მიჩვეულია. (დარწმუნებით) მართალია, ესე იქნება. მეც ხომ მივეჩვიე ბევრ რამეს გულიმერევა...შეუძლებელია, შეუძლებელია აქ ცხოვრება. ხედავ, ქუჩა გაქრა, ადამიანებიც, შენობებიც და მანქანებიც. სად წავიდნენ? ნუთუ შენობებსაც შეუძლიათ მოძრაობა? ეს რა არის? ბაბაჭუა? კი, ბაბაჭუა გამოჩნდა. არა, ერთი წუთით (პაუზა) შენ ხარ! (პაუზა) არა, ბაბაჭუაა. მამა, იცნობ მაგ ქალს? თქვენ რა, ცეკვავთ? ბაბაჭუა არ დაჯდე. მამა, როგორ გიხდება ცეკვა, მე ხომ არასდროს მიყურებია შენთვის ცეკვის დროს. ვხედავ , ვხედავ, რომ ორივე მე მქსოვთ...ის ქალი, რომელსაც პატარა მკერდზე დიდი ძუძუს თავები აქვს და შენ... (ჩუმად) ლიანდაგს გავს თქვენი ნაქსოვი... ამ ამბის მოსაყოლად მოვედი შენთან სამსახურში და არ მიმიღე, მინდოდა მეთქვა, რომ ვიცოდი როგორ ჩაუსახე ჩემი თავი დედის სხეულს და კიდევ ის, რომ აღმოგაჩინე ვინც ხარ. შენ ხომ 57 წელია ეძებ შენს თავს, და აი, მე გიპოვე, მე. მე... მე! იმ უშედეგო ღამის შემდეგ აივნიდან დაგინახე. როგორ მინდოდა მეთქვა... (პაუზა) სულ გავიყინე, ქუჩში ისევ მოძრაობა დაიწყეს მანქანებმა, ისევ გაჩნდნენ შენობები- გესმის? ისევ თავიდან დაიწყო. ლიანდაგი გულამდე მხოლოდ...,ხომ, კარგი ვიცი გული რომ ვახსენო დამცინებენ, მაშინ ლიანდაგი მე ღვიძლამდე მიმიყვანს... ვერ ვქსოვ, თუ ვეღარ მოვქსოვ, თუ, აღარ უნდა მოვქსოვო. არ ვიცი, ეს რისი ბრალია, რამდენი რამე არ ვიცი? საერთოდ რა ვიცი. ყოველი დღე ერთმანეთს გავს. თითქოს, არფერი ხდება, სულ უკმაყოფილო შეიძლება ვიყო? მაგიტომაც გამომიშვა იმ ბიჭმა. დიახაც, ერთი აუტანელი ვინმე ვარ. არადა, რამდენი რამ ხდება, გონებაში,წამის მეასედებში, ეს ყველაფერი გამოვიგონე (იცინის), დიდი გამომგონებელი ვარ.(ისტერიულად იცინის).

მე და მამა ხომ ყოველდღე ერთად ვიყავით. მართალია, არ ვმეგობრობდით, არც თაფლისფერი თვალები ქონია და არც ძალიან მაღალი იყო.ახლა სიმართლეს ვიტყვი -ცისფერი თვალები, საშუალო სიმაღლის, დავერცხლილი თმა, გამხდარი, გრძელი ცხვირით; ლურჯი ქურთუკი არა, მაგრამ ლურჯი პალტო ნამდილად ქონდა.მისი კაბინეტი ტყე იყო, კიდევ ერთი კაბინეტი ქონდა სახელად - მდინარე. ნადირობა, თევზაობა...წავიდა (პაუზა),მერამდენედ წავიდა სანადიროდ და არ გამაღვიძა, არ წამიყვანა. ალბათ, უკვე მოკლა ფრინველი. არ ვიცი რომელი, მაგრამ გადმოიღო თავისი ორლულიანი თოფი და ბახ.. ბახ.. ეე, საცოდავი არსება. თუმცა მაშინ ისე მინდოდა ნადირობა, რომ მოვკლავდი, კიდევაცგავპუტავდი, გავასუფთავებდი, შევწვავდი და გემრიელადაც შევჭამდი. (ჩუმად) ეს აუსრულებელი სურვილები. ვეღარ ვიტან თევზს, მისი სუნიც კი მაღიზინებს, არ მოვალ სადილზე და შენც კარგად იცი რატომაც. ერთხელ, როგორ არ წამიყვანე სათევზაოდ... შევალ ჩემს ოთახში და ბევრ თევზს დავხატავ. გავბრზდი. (იცინის) ვის გავუბრაზდი? არ ვიცი, ალბათ,საკუთარ თავს. რატომ არ წამოგყევი იმ დღეს სათევზავოდ? რატომ დავრჩი სახლში, საკერავ მანქანასთან. როგორ საზიზღრად ყმუის ის ძაღლი, რაღაც უნდა მოხდეს, თუ ძაღლი ყმუის უბედურება მოხდება. (იცვლის ხმას) აუუუ... აუუ... აუუუუ... შენი ლუჯი ბეწვი გამოვიღე კარადიდან, ხომ არ გეწყინება , რომ ჩავიცვა?... იატაკზე გამეღვიძა, არა, ეს იატაკი არ არის. ეს ჭინჭრის ბაღია. უკაცრავად, აქ რა მინდა? ვის ვეკითხები? (პაუზა) იქნებ ... (რამდენიმე წამი სიჩუმეა)... რატომ ვდგავარ, წავალ... ამას მოფიქრება ხომ უნდა... დიდი აუტანელი ვარ-მეთქი, ხომ ვამბობდი, ახლა ვამტკიცებ, რომ ნამდვილად ასეა. ნურას უკაცრავად, ადგილიდან ვერ ვიძვრი. ქვემოთ დავიხედე, სულ მწვანე ვარ, უი, ჭინჭარი ვყოფილვარ, ახლა მართლა გავგიჟდები. ჭინჭარიც კი ტლანქი აღვმოჩნდი. ამას არ დავეძებდი, დაცინვას კიდევ აიტანდა მე-ჭინჭარი, მაგრამ ყველაზე აუტანელი ის იყო, რომ ვიწვოდი და თან მთელი სხეული მესუსხებოდა. თუ ეს ბუნებრივია, თუ ჭინჭარი ვარ, რატომ მესუსხებოდა სხეული?!... ტემპერატურა მატულობს, ცოტა ხანში სუნთქვა შეუძლებელი იქნება. როგორც კი ფიქრი დავიწყე სხეულის კიდურები გამომეკვეთა, უფრო დავძაბე გონება , მაგრამ რა? ძაღლის ყმუილი შემომესმა... იმ დღის შემდეგ მამაჩემი აღარ მინახავს. წყალში დაიხრჩო... არ უნდა გამომეღო ლურჯი პალტო, მას ეკუთვნოდა... ვერ იტყვი, რომ უგემოვნოა, მაგრამ ახლა ამას არავინ ჩაიცვამს. არ უნდა შემეკერა. რას ვკერავდი? იქნებ გამახსენდეს... (პაუზა) უნდა გამოგყოლოდი, მაგრამ ჩვენ ყველანი ჯიუტები ვართ. როგორ მინდა თაფლისფერი თვალები მქონდეს.(ჩუმად) სურვილი ხომ სურვილად დარჩა ...მთელი სხეული დაფოთლილი მაქვს, ვეღერ ვსუნთქავ, (ხმამაღლა ხვნეშის) ეს ხომ გადაგვარებაა... (იხდის მაისურს) ჭადრის ფოთოლს მიგავს სხეული. იმ ბიჭმა კი ვერაფერი შენიშნა. მისთვის მთავარირა არის?!...მასბავშობიდან უნდოდა ჩემთან ერთად ყოფნა, ეს კი შორეული წარსულია. რა თქმა უნდა,არ ვუყვარდი... როგორც შეეძლო, პატივს ყოველთვის მცემდა. აი, მაგალითად მეხმარებოდა კეცზე ტალახის მჭადების გამოცხობაში. არ ვმკემსავდი იმ დღეს, იმ ბიჭის შესახვედრად მდინარის პირას წავედი. მეშინოდა ვინმეს არ დავენახე... მამშვიდებდა. ცხენით გამასეირნა. (თითქოს იხსენებს) ჩამობნელდა. იცი, აქ სადღაც მამაჩემი თევზაობს,რომ დამინახოს? იცი, მერე რა მოხდება? მერე რა, რომ დიდი ვარ... არავინ არ დაგინახავსო- მითხრა და ცხენიდან ჩამომიყვანა. ჩამეხუტა, მერე მომეფერა, ვერ შეამჩნია ჩემს სხეულზე გამონაყარი. იქნებ კარგიც არის, თორემ შემდეგ შეხვედრის სურვილი არ გაუჩნდებოდა. ვითომ? აუცილებლად მოუნდებოდა! მე ხომ ლიანდაგი ვარ! (პაუზა) რა თვითდაჯერებული ქალი ვარ... მარტო უნდა წავიდე, ვინმემ რომ დაგვინახოს? ღიღინით გავუყევი სახლისკენ მიმავალ გზას. ცოტა რომ გავიარე მივხვდი, ვიღაცის ჩრდილი მომყვებოდა, ავუჩქარე ნაბიჯს, აუჩქარა, კიდევ ავუჩქარე, იმანაც აუჩქარა. მეტის ღირსი ვარ, რა დროს პაემანი იყო... უცებ მოვტრიალდი, წინ ადამიანის მსგავსი არსება იდგა. ძალა მოვიკრიბე და ვაგრძნობინე, რომ მისი არ მეშინოდა. საოცარი ხმა ამოუშვა გაბანჯგლულ სახიდან, რადგან პირი არ უჩანდა. (ქალი ხმას იცვლის) მიკიკე თუ გიკიკე... ვაიმე, დავიბენი. ვერაფერი გავიგე, რა გინდა ჩემგან? ის კი წრეს მივლიდა და თავისას გაიძახოდა : მიკიკე თუ გიკიკე, გიკიკე თუ მიკიკე. მგონია, რომ ერთია, უცებ მეორეც , ის ნამდვილად ქალი იყო, რომელსაც შედარებით წვრილი ხმა ქონდა. მე მიკიკე -უთხრა მოსულმა. ბოხხმინი დაფიქრდა, დაიღრიალაგაუგებარი სიტყვა, ხელებით თმა გადაიწია და დაიხარა. ქალი, ანუ შედარებით წვრილხმიანი, მივიდა და ზურგზე შემოახტა. კაცის სახე მეცნო, ეს ხომ მამაჩემია. მინდოდა მეთქვა-მამა, აქ რა გინდა? შენ ხომ სათევზაოდ წახვედი? მაგრამ შიშით ხმას ვერ ვიღებდი. გზას გაუდგნენ . ქალი ნელ-ნელა იზრდებოდა, ფორმას იცვლიდა, კაცი ნელ-ნელა მიწაში იმარხებოდა. როგორც ლუსმანი. მე ვხედავდი როგორ ვიქმნებოდი, უცნაური ფორმით გადაეხლართნენ ერთმანეთს ჯერ მამა, ხოლო შემდეგ წვრილ ხმიანი ქალი, ანუ დედაჩემი და ჩაეშვნენ მიწაში. მიწიდან კი ჭინჭარი ამოვიდა. გამოვიქეცი, სუნთქვა შეკრული მივრბოდი, მამა უნდა ვნახო, მამა უნდა ვნახო, უკვე სახლში იქნება, დაასრულებდა თევზაობას, მოვრბივარ, არ ვჩერდები, არც გზა ჩერდება, ისიც ჩემთან ერთად მორბის, უნდა უთხრა მამას რომ ჭინკაა, რომ ეგონა 62 წელი მებადური იყოო, რომ ეგონა 62 წელი მონადირე იყო, ტყუილია. ის მე ვიცი, ის მე ვიპოვე -ჭინკაა. მივაღწიე სახლამდე. მამაააა, მაამააა... მამა აღარ არის... (ჩუმად) ვერ მოვასწარი... ვერ მოგისწარი... იატაკზე ლურჯ პალტოში გახვეული ვარ, არაფერი ხდება? როგორ არ ხდება? აბა რა ხდება? ეკონომიკურად წელში გაიმართა ქვეყანა. არცერთი სოციალურად დაუცველი ოჯახი აღარ არის. მე რაღაცებს ვიტყუებოდი ხომ? ანუ, უფლება მაქვს... ჯანდაცვის საკითხი მოგვარებულია, დაზღვეულია მთელი ქვეყანა. რა კარგია, კანის ოპერაციას უფასოდ გავიკეთებ. ჩემმა მეგობარმა რეჟისორმა კანის ფესტივალზე პალმის რტო მიიღო, მთელი კულტურის სამინსტრო იქ არის. სოფლის მეურნეობის მინისტრად ახალგაზრდა ქალი დაუნიშნავთ, ეშველება სოფლებს. კიდევ, რავიცი, რა აღარ ხდება. მსოფლიო ჩემპიონატის ტურნირში ჩვენი გუნდი ჯგუფიდან გავიდა, სპორტის მოყვარულები ვარაუდობენ, რომ ფეხბურთში საუკეთესო გუნდი გვყავს. ტრანსპორტით მგზავრობის საკითხიც მოუგვარებიათ, აღარ იქნება საცობები, ახალი გზები გაყავთ, ახალი ლინდაგები... მე ჩემს მამაზე გესაუბრებოდით. მას შავი თვალები აქვს, დაბალი და პუტკუნაა, პროფესიით სტომატოლოგია. იცით, როგორ მინდ ვესაუბრო? დღეს აუცილებლად მომისმენს. არა, მამაჩემს ხომ ჭაობის ფერი თვალები აქვს. ძალიან გამხდარიაო ვერ იტყვი, დღე და ღამე მუშაობს, ის გზაეთის რედაქტორია. მის რედაქციაში უმაღლესი დონის ჯურნალისტები მუშაობენ, მნიშვნელოვან თემებზე წერენ სტატიებს, ხარისხზე აღარ ვსაუბრობ. არა, მას მწვანე თვალებიაქვს და 73 წლის ასაკშიც უსათვალოდ კითხულობს წიგნებს, მერე რა, რომ დალევა უყვარს, პროფესია ქონდა ისეთი, რომ უნდა დაელია. დღეში მინიმუმ სამი საფლავის გათხრა უწევდა.(კარზე კაკუნია) ვინ უნდა იყოს . (ნაჭერში გახვეული ქალი დგება და აღებს კარს, ისმის ხმა. რამდენიმე წამში ბრუნდება ოთახში). წერილი მომივიდა. გავხსნა? ვინ უნდა იყოს? თუ არ გავხსნი, ვერც გავიგებ... ერთი, ორი, სამი... არა, (ჩასუნთქვა), ერთი, ორ... (სასწრაფოდ ხსნის, შეშდება, ხანგრძლივი პაუზა). იცი... რა?... ვინ?... როგორ?... ის ჩამოდის. ჩემი მამა ჩამოდის? მე მექნება მასთან საუბრის საშუალება, მე მეყოლება ოჯახი? ... ადამიანი, სულიერი არსება... რატომ მიხარია... რა მნიშვნელობა აქვს, წერილი ხომ ჩემი არ არის. მისამართი შეეშალათ... დაიწყო, (ქალი იცვლის ფიზიკურ მდგომარეობას) შენ ვერასდროს წარმოიდგენ როგორი მამა გყავდა. არა, არ დამტოვო, როგორი თბილი ხარ. ლიანდაგის მატარებელზე მგზავრი გამოჩნდა, მუცლიდან საშოსკენ მოდის, საშოდან ბარძაყებზე, ბარძაყებიდან ფეხებზე, ახლა ამ სითბომ ფეხის თითებამდე მიაღწია. რა თბილი ყოფილხარ, შვილო... როგორ ეკვრი სხეულს. არა, არ დავიბან, სამუდამოდ დაგიტოვებ (შორიდან გაისმება სასწარფოს სირენის ხმა, ეხვევა ლურჯ ნაჭერში და ემბრიონის ფორმას იღებს). იცით, ერთი თვალი ცისფერი მაქვს, მეორე კი თაფლისფერი, ამის თქმაც მოვასწარი.

**დასასრული.**

 **ლილე შენგელია**